大雨破塊而入書籍盡濕
作者：項安世
朝代：宋

paragraphs: 容齋先生楚樓北，案上文書似山積。
夜來醉卧不知曉，驪龍翻空作戲劇。
巽二顛狂助叫號，吹下銀河八千尺。
阿香寤起推雲車，鐵鼓金輪吼空壁。
先生鼻息正雷鳴，萬狀千聲驚不得。
興闌無奈此生何，噴入寒窗弄文墨。
海神推浪上蓬萊，天漢回波浸圭璧。
蘇卿引水灌西周，柱下老君翻藏室。
子美多應是水仙，遺稿猶罹耒陽厄。
初疑漢室濫觴餘，又如高鳳堂中麥。
兒童見者各心驚，先生笑罷吟肩側。
秦火雖焚道不焚，唐舟縱溺文難溺。
摸索枯腸問雨師，奈我胸中真六籍。